เงินบาทเปิด30.39/41
ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.39/41 ปรับตัวแข็งค่า สวนทางยูโร
10 มิ.ย. 2554

ธนาคารซีไอเอ็มบีไทย รายงาน เงินบาทเปิดตลาดเช้านี้อยู่ที่ระดับ 30.39/41 ปรับตัวแข็งค่า สวนทางยูโร
นักบริหารเงินจากธนาคารซีไอเอ็มบี ไทย เปิดเผยว่า เงินบาทปิดตลาดเช้านี้อยู่ที่ระดับ 30.39/41 บาท/ดอลลาร์ ปรับตัวแข็งค่าจากปิดตลาดเย็นวานนี้ที่ระดับ 30.44/46 บาท/ดอลลาร์ และเมื่อเวลา 09.00 น.เงินบาทขยับแข็งค่าลงมาอยู่ที่ระดับ 30.37/39 บาท/ดอลลาร์ โดยทิศทางการเคลื่อนไหวสวนทางกับค่าเงินในภูมิภาคที่ปรับตัวอ่อนค่า เนื่องจากมีแรงเทขายทำกำไรออกมา
"(เงินบาท)ปรับตัวแข็งค่า หลังมีแรงเทขายออกมา...ค่อนข้างสวนทางเพราะยูโรอ่อนค่าแต่บาทกลับแข็งค่าลงมา " นักบริหารเงิน กล่าว
สำหรับความเคลื่อนไหวของค่าเงินสกุลหลักต่างประเทศที่สำคัญ เงินยูโรอยุ่ที่ระดับ 1.4532/4536 ดอลลาร์/ยูโร ปรับตัวอ่อนค่าจากระดับ 1.4615/1.4619 ดอลลาร์/ยูโร ส่วนเงินเยนอยู่ที่ระดับ 80.07/09 เยน/ดอลลาร์ ปรับตัวอ่อนค่าจากระดับ 80.02/05 เยน/ดอลลาร์
นักบริหารเงินมองกรอบการเคลื่อนไหวของเงินบาทในวันนี้ไว้ระหว่าง 30.30-30.50 บาท/ดอลลาร์
ทั้งนี้ ตลาดยังจับตาดูภาวะเศรษฐกิจของสหภาพยุโรป หลังประธาน ECB ออกมาระบุว่า อัตราเงินเฟ้อในปีหน้าน่าจะน้อยกว่าที่คาดการณ์ไว้ ทำให้มองกันว่าอาจส่งผลให้อัตราดอกเบี้ยของยูโรโซนไม่ขยับขึ้นเร็วนักหรืออาจทรงตัว ซึ่งส่งผลให้เงินยูโรปรับตัวอ่อนค่าลง